बता दें, शहर में 10 से 15 रुपये रोज पर ठंडे पानी की केन घरों और प्रतिष्ठानों तक पहुंचाई जाती है, जिसमें 10 लीटर पानी होता है। आप खुद सोच सकते हैं कि 10 से 15 रुपये में मिनरल वॉटर की केन घर बैठे मिलने मात्र से ही इस पानी की गुणवत्ता को सवालों में ला देता है। वजह है पानी प्लांट में तैयार करने से लेकर घरों तक पहुंचाने में ही काफी व्यय हो जाता है। ऐसे में इतना सस्ता मिनरल वॉटर उपलब्ध करा पाना संभव नहीं लगता। कुछ पानी सप्लायर इसे फिल्टर वॉटर कहकर तो कुछ प्यूरीफाई बताकर सप्लाई कर रहे हैं। शहर में पानी की स्थिति पर नजर डालें तो कहीं आर्सेनिक की मात्रा ज्यादा है तो कही फ्लोराइड जैसे अन्य तत्वों के कारण नुकसानदायक है। पानी किसी बर्तन में भरकर रखा जाए तो कहीं उस पर तेल की पर्त आ जाती है तो कहीं बर्तन में सफेदी जम जाती है। डॉक्टरों का कहना है, पीलीभीत में पानी इतना दूषित है, जिसे बिना शुद्धीकरण पीना रोगों को दावत देने के समान है। यही वजह है डॉक्टर लोगों को घर में आरओ लगवाने की सलाह देते हैं।